വീണ്ടുമൊരു സര്ജിക്കല് സ്ട്രൈക്കിന് മടിക്കില്ല പാകിസ്ഥാന് മുന്നറിയിപ്പുമായി അമിത്ഷാ പനാജി: അതിര്ത്തി കടന്നുള്ള ഭീകരവാദം ഇന്ത്യ പൊറുക്കില്ലെന്ന് വീണ്ടുമൊരു സര്ജിക്കല് സ്ട്രൈക്കിന് മടിയില്ലെന്നും പാകിസ്ഥാന് മുന്നറിയിപ്പുമായി കേന്ദ്ര ആഭ്യന്തരമന്ത്രി അമിത് ഷാ. ഞങ്ങള് ആക്രമണങ്ങള് സഹിക്കില്ലെന്ന് സര്ജിക്കല് സ്ട്രൈക്കുകള് തെളിയിച്ചു. നിങ്ങള് ലംഘിച്ചാല് കൂടുതല് സര്ജിക്കല് സ്ട്രൈക്കുകള് ഉണ്ടാകും. അദ്ദേഹം പറഞ്ഞു. പ്രധാനമന്ത്രി നരേന്ദ്ര മോദിയുടെയും മുന് പ്രതിരോധമന്ത്രി മനോഹര് പരീക്കറുടെയും കീഴിലുള്ള സര്ജിക്കല് സ്ട്രൈക്ക് ഒരു സുപ്രധാന ചുവടുവയ്പായിരുന്നു. ഇന്ത്യയുടെ അതിര്ത്തികള് ആര്ക്കും കൈവശപ്പെടുത്താനാവില്ലെന്ന സന്ദേശം നല്കാനായി. ചര്ച്ചകള് നടന്ന ഒരു സമയമുണ്ടായിരുന്നു. എന്നാലിപ്പോള് തിരിച്ചടിക്കാനുള്ള സമയമാണ്. അമിത് ഷാ കൂട്ടിച്ചേര്ത്തു. ഗോവയിലെ ധര്ബന്ധോരയില് നാഷണല് ഫൊറന്സിക് സയന്സസ് സര്വകലാശാലയുടെ ശിലാസ്ഥാപന ചടങ്ങില് സംസാരിക്കുകയായിരുന്നു അദ്ദേഹം. ജമ്മു കാശ്മീരിലെ പൂഞ്ചില് നിയന്ത്രണരേഖയില് ഭീകരരുമായുള്ള ഏറ്റുമുട്ടലില് മലയാളിയടക്കം 5 സൈനികര് വീരമൃത്യു വരിച്ചതിന്റെ പശ്ചാത്തലത്തിലാണ് അമിത് ഷായുടെ പരാമര്ശം. 2016 സെപ്തംബറില് ഇന്ത്യയിലെ ഉറി, പഠാന്കോട്ട്, ഗുരുദാസ്പൂര് എന്നിവിടങ്ങളില് നടന്ന ഭീകരാക്രമണങ്ങള്ക്ക് മറുപടിയായി ഇന്ത്യ പാകിസ്ഥാനില് സര്ജിക്കല് സ്ട്രൈക്ക് നടത്തിയിരുന്നു.